钦定古今图书集成/理学汇编/文学典/第124卷 > 《丞相邺侯李泌文集序》梁·肃
## 钦定古今图书集成/理学汇编/文学典/第124卷 > 《丞相邺侯李泌文集序》梁·肃

唐兴，九世天子以人文化成天下，王泽洽，颂声作，洋
洋焉与三代同风。其辅相之臣曰邺侯李公泌，字长
源，用比兴之文，行易简之道，赞事盛圣，辨章品物，疏
通以尽理，闳丽而合雅，舒卷之道，必形于辞，其伟矣
夫！予尝论古者聪明睿智之君，忠肃恭懿之臣，叙六
府三事，同八风七律，莫不言之成文，歌之成声，然后
“浃于人心，人心安以乐；播于风俗，风俗厚以顺。其有
不由此者，为理则粗，在音则烦。粗之弊也悖，烦之甚
也乱。用其道行其位者，历选百千，不得十数。嘻！才难
不其然乎？”开元中，公七岁见丞相始兴张公九龄，张
骇其聪异，授以属辞之要，许以辅相之业。洎始兴殁，
不六十载，公果至宰相封侯。有文集二十卷。其习嘉
遁，则有《沧浪紫府》之诗；其在王廷，则有《君臣赓载》之
歌。或依隐以翫世，或主文以谲谏，步骤六义，发扬时
风。观其词者，有以见上之任人，始兴之知人者已。初
太上当阳，公以处士延登内殿，实敷黄老之训。至德
初，宣皇以元良受禅，公则献《泰阶颂》，昭纂尧之道。睿
文以广平伐罪，公则握中权之柄，参复夏之功。大德
不官，既追五岳之隐；大用不器，终践代天之职。方将熙庶工以成邦教，载直笔以修《唐书》。命之不融，凡百
兴叹。既薨之来，载皇上负扆之暇，思索时文，征公遗
编，藏之御府。于是公之文辞，光大一门。近岁肃以监
察御史征诣京师，始得集录于公子繁，且以序述见
托。公之执友谏议大夫北平阳城亦谓予曰：“邺侯经
邦纬俗之谟，立言垂世之誉，独善兼济之略，藏在册
牍，载于碑表，唯斯言不可以不传于后。”尝谓肃曰：“吾
子辞直，盍存乎篇序？”既咏叹之不足，因著其所以然，
贻诸好事者。凡《诗》三百篇，志、表、记、赞、序、议、述，又百有
二十，其五十篇缺，独著其目云。